U-I-309/08
Natisni
Opravilna št.:
U-I-309/08
Datum odločitve:
11. 2. 2010
ECLI:
ECLI:SI:USRS:2010:U.I.309.08
Akt:
Odlok o cestnoprometni ureditvi (Uradni list RS, št. 122/07), 2. odst. 17. čl.
Izrek:
Pobuda za začetek postopka za oceno ustavnosti drugega odstavka 17. člena Odloka o cestnoprometni ureditvi (Uradni list RS, št. 122/07) se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Mateja Špan, Ljubljana
Datum vloge:
19. 12. 2008
Vrsta odločitve:
sklep
Vrsta rešitve:
zavrženje
Dokument:
US29015
Dokument v PDF obliki:
U-I-309-08.pdf
126 KB
Prenesite datoteko
U-I-309/08-5
11. 2. 2010
SKLEP
Ustavno sodišče je v postopku za preizkus pobude Mateje Špan, Ljubljana, ki jo zastopa Aleš Paulin, odvetnik v Ljubljani, na seji 11. februarja 2010
sklenilo:
Pobuda za začetek postopka za oceno ustavnosti drugega odstavka 17. člena Odloka o cestnoprometni ureditvi (Uradni list RS, št. 122/07) se zavrže.
Obrazložitev
1. Pobudnica izpodbija drugi odstavek 17. člena Odloka o cestnoprometni ureditvi (v nadaljevanju Odlok). Navaja, da je lastnica stanovanja na območju ožjega mestnega središča Mestne občine Ljubljana (v nadaljevanju MOL) in da nima lastnega parkirnega prostora ali garaže. Zato je pri pristojnem občinskem organu vložila vlogo za izdajo parkirne dovolilnice. Vendar njeni vlogi ni bilo ugodeno, ker ni lastnica vozila, temveč ima vozilo le v najemu. Pobudnica meni, da je izpodbijana določba Odloka v neskladju s 14. členom Ustave, ker ne omogoča izdaje parkirne dovolilnice prosilcu, ki ima vozilo v uporabi na podlagi najemne pogodbe. Izpodbijana ureditev naj bi namreč stanovalce nedopustno razlikovala glede na njihov gmotni položaj. Svoj pravni interes utemeljuje s sklicevanjem na odločbi MOL o zavrnitvi njene vloge. Ustavnemu sodišču predlaga, naj izpodbijano določbo Odloka v spornem delu razveljavi.
2. Izpodbijana določba Odloka je med postopkom pred Ustavnim sodiščem z uveljavitvijo Odloka o spremembah in dopolnitvah Odloka o cestnoprometni ureditvi (Uradni list RS, št. 101/09) prenehala veljati. Ustavno sodišče praviloma presoja le veljavne predpise. Na podlagi 47. člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) lahko presoja neveljavne predpise, če niso bile odpravljene posledice neustavnosti in nezakonitosti.
3. Izpodbijani predpis ne učinkuje neposredno. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07 in OdlUS XVI, 87) sprejelo stališče, da se lahko tudi v primerih, ko se s pobudo zahteva presoja ustavnosti oziroma zakonitosti predpisa, ki je bodisi prenehal veljati že pred vložitvijo pobude bodisi po vložitvi pobude, pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To pomeni, da bi pobudnica pravovarstveno potrebo iz 47. člena ZUstS za oceno ustavnosti izpodbijane določbe Odloka izkazovala šele po izčrpanju upravnega spora ter v primeru zanjo neugodne odločitve v upravnem sporu z vložitvijo ustavne pritožbe zoper odločbo Vrhovnega sodišča. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: podpredsednik mag. Miroslav Mozetič ter sodnice in sodniki dr. Mitja Deisinger, mag. Marta Klampfer, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Podpredsednik